Su pastore

Su pastore 'e talentu a su melédu1
connoschet su fiadu e a s'intinnu2.
Su ch'est areste lu faghet masedu
antzis lu faghet chéssinu3 e minninnu.

E néndeli: «Tzù, tzù», enit a fedu4
mancari siat fiadu pitzinnu.
Connoschet a su tipu mama e redu
po chi malca no giutat e né sinnu.

A mie m'at mancadu una sacaja5:
poi 'e tres annos, trassinnad'in totu,
l'apo ida in mesu un'ater'ama.

E da chi abbintinnadu apo sa mama
a su tipu sa fiza apo connotu
e mi che nd'apo torrad'una paja.

Su vintitres de Maju 1924

1Melédu: Mèlidu: belato.
2Intinnu: colore del manto.
3Chéssinu: minninnu : mansueto, docile.
4Enit a fedu: ricerca il proprio piccolo.
5Sacaja: agnella di un anno.